ທີ່ການພົບປະ, ທ່ານປະທານສະມາຄົມມິດຕະພາບຫວຽດນາມ - ລາວ ເຈີ່ນວັນຕຸຍ ໄດ້ສົ່ງຄຳອວຍພອນອັນປະເສີດມາຍັງປະເທດ ແລະ ປະຊາຊົນລາວ ເນື່ອງໃນໂອກາດສະເຫຼີມສະຫຼອງ 46 ປີແຫ່ງວັນຊາດ ສາທາລະນະລັດ ປະຊາທິປະໄຕ ປະຊາຊົນລາວ (2 ທັນວາ 1975 – 2 ທັນວາ 2021); ຊົມເຊີຍບັນດາຜົນງານອັນໃຫຍ່ຫຼວງ, ຮອບດ້ານ ທີ່ປະຊາຊົນລາວບັນດາເຜົ່າບັນລຸໄດ້ໃນ 46 ປີຜ່ານມາ, ໂດຍສະເພາະຜົນສຳເລັດອັນດີງາມຂອງກອງປະຊຸມໃຫຍ່ຄັ້ງທີ 11 ຂອງພັກປະຊາຊົນປະຕິວັດລາວ.
ການຢ້ຽມຢາມຂອງ ທ່ານປະທານສະພາແຫ່ງຊາດລາວ ໄຊສົມພອນ ພົມວິຫານ ໃນຄັ້ງນີ້ ໄດ້ສະແດງໃຫ້ເຫັນການຖືເປັນສຳຄັນຂອງພັກ, ລັດລາວ ແລະ ສະຫາຍ ໄຊສົມພອນ ພົມວິຫານ ຕໍ່ການພົວພັນ ຫວຽດນາມ - ລາວ. ການຢ້ຽມຢາມຈະສ້າງພື້ນຖານການເມືອງອັນໜັກແໜ້ນ, ຊຸກຍູ້ການພົວພັນລະຫວ່າງສອງປະເທດຕື່ມອີກ.
ທ່ານປະທານສະມາຄົມມິດຕະພາບ ຫວຽດນາມ - ລາວ ເຈີ່ນວັນຕຸຍ ເນັ້ນໜັກວ່າ ການພົວພັນມິດຕະພາບອັນຍິ່ງໃຫຍ່, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ຫວຽດນາມ - ລາວ ໄດ້ຮັບການສ້າງຕັ້ງ ໂດຍປະທານ ໂຮ່ຈີມິນ, ປະທານ ໄກສອນ ພົມວິຫານ ແລະ ປະທານ ສຸພານຸວົງ ເປັນພື້ນຖານ, ເຊິ່ງໄດ້ຮັບການເພີ່ມພູນຄູນສ້າງຈາກບັນດາລຸ້ນການນຳ ແລະ ປະຊາຊົນສອງປະເທດ, ໄດ້ຫຼໍ່ຫຼອມຜ່ານຜ່າການທົດສອບຫຼາຍຢ່າງ ແລະ ໄດ້ຝຶກຝົນຫຼໍ່ຫຼອມດ້ວຍເລືອດເນື້ອຂອງຫຼາຍລຸ້ນຄົນຫວຽດນາມ ແລະ ລາວ, ໄດ້ກາຍເປັນສາຍພົວພັນແບບຢ່າງ, ຈົງຮັກພັກດີ, ໂປ່ງໃສ, ຫາຍາກໃນປະຫວັດສາດການພົວພັນສາກົນ, ເປັນຊັບສິນລວມອັນລ້ຳຄ່າຂອງສອງຊາດ.
ໃນຊຸມປີຜ່ານມາ, ສະມາຄົມມິດຕະພາບຫວຽດນາມ - ລາວ ແລະ ສະມາຄົມມິດຕະພາບລາວ - ຫວຽດນາມ ໄດ້ສົມທົບກັນຢ່າງແໜ້ນແຟ້ນ ແລະ ໄດ້ຈັດຕັ້ງບັນດາການເຄື່ອນໄຫວທີ່ມີຄວາມໝາຍ, ປະກອບສ່ວນພ້ອມກັບສອງພັກ, ສອງລັດ ແລະ ປະຊາຊົນສອງປະເທດ ປັບປຸງ, ເພີ່ມທະວີ ແລະ ເສີມຂະຫຍາຍການພົວພັນມິດຕະພາບທີ່ຍິ່ງໃຫຍ່, ຄວາມສາມັກຄີແບບພິເສດ ແລະ ການຮ່ວມມືຮອບດ້ານຫວຽດນາມ - ລາວ. ສະມາຄົມມິດຕະພາບ ຫວຽດນາມ - ລາວ ໄດ້ຮັບການສ້າງຕັ້ງຂຶ້ນຢູ່ເກືອບ 50 ແຂວງ, ນະຄອນ, ບັນດາກະຊວງ, ອົງການຂອງຫວຽດນາມ. ແຕ່ລະສະມາຄົມແຂວງ, ນະຄອນມີ ບັນດາສາຂາສະມາຄົມ ແລະ ສະມາຊິກເປັນຈຳນວນຫຼວງຫຼາຍ.
ບັນດາອົງການມິດຕະພາບຂອງສອງປະເທດໄດ້ສົມທົບກັນຢ່າງແໜ້ນແຟ້ນ ແລະ ປະຕິບັດບັນດາການເຄື່ອນໄຫວດ້ວຍຫຼາຍຮູບການ ແລະ ເນື້ອໃນທີ່ຫຼາກຫຼາຍເພື່ອແນໃສ່ເພີ່ມທະວີນ້ຳໃຈສາມັກຄີລະຫວ່າງປະຊາຊົນສອງປະເທດ; ສຶກສາ, ໂຄສະນາເຜີຍແຜ່ ແລະ ບຳລຸງສ້າງລຸ້ນໜຸ່ມກ່ຽວກັບສາຍພົວພັນແບບພິເສດຫວຽດນາມ - ລາວ. ພ້ອມກັນນັ້ນກໍ່ເສີມຂະຫຍາຍບົດບາດເປັນເສນາທິການ, ເປັນຂົວຕໍ່ຊຸກຍູ້ການຮ່ວມມືໃນຂົງເຂດຕ່າງໆລະຫວ່າງສອງປະເທດ, ພິເສດແມ່ນຂົງເຂດວັດທະນະທຳ ແລະ ການສຶກສາ.
ທ່ານປະທານສະມາຄົມມິດຕະພາບຫວຽດນາມ - ລາວ ເຈິ່ນວັນຕຸຍ ຫວັງວ່າ ຈະສືບຕໍ່ໄດ້ຮັບຄວາມເອົາໃຈໃສ່, ຊີ້ນຳ ແລະ ສ້າງເງື່ອນໄຂສະດວກຈາກການນຳ 2 ປະເທດ, ເພີ່ມທະວີການແລກປ່ຽນ ແລະ ການຮ່ວມມືລະຫວ່າງ 10 ແຂວງຊາຍແດນ ຫວຽດນາມ - ລາວ.
ທ່ານປະທານສະພາແຫ່ງຊາດລາວ ໄຊສົມພອນ ພົມວິຫານ ໄດ້ຕີລາຄາສູງບັນດາຜົນງານທີ່ສະມາຄົມມິດຕະພາບ ຫວຽດນາມ - ລາວ ບັນລຸໄດ້ໃນຊຸມປີຜ່ານມາ, ປະກອບສ່ວນຮັດແໜ້ນສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດລະຫວ່າງສອງພັກ, ສອງລັດ ແລະ ປະຊາຊົນສອງປະເທດ.
ທ່ານປະທານສະພາແຫ່ງຊາດລາວ ໄຊສົມພອນ ພົມວິຫານ ເນັ້ນໜັກວ່າຈະເຮັດຈົນສຸດຄວາມສາມາດຂອງຕົນ ເພື່ອປະກອບສ່ວນຊຸກຍູ້ການພົວພັນແບບພິເສດລະຫວ່າງສອງປະເທດໃນໄລຍະຈະມາເຖິງ.
ໄຊພອນ